รัฐบาลทหารเมียนมา ยื่นฟ้อง ออง ซาน ซู จี ข้อหาใหม่กรณีทุจริตเลือกตั้ง
Aung San Suu Kyi charged with 15 other officials of civilian government, which military toppled in February claiming widespread electoral fraud in November 2020 elections won by Suu Kyi’s pro-democracy party 
รายละเอียดการยื่นฟ้องข้อหาใหม่ต่อ ออง ซาน ซู จี ได้รับการเปิดเผยผ่าน Global New Light of Myanmar ซึ่งเป็นสื่อรัฐ ในวันอังคารตามเวลาท้องถิ่น และระบุว่า อดีตผู้นำรัฐบาลพลเรือนวัย 76 ปี และเจ้าหน้าที่อีก 15 คน ถูกกล่าวหาว่ามีส่วนเกี่ยวข้องกับเหตุทุจริตการเลือกตั้งหลายรายการเมื่อเดือนพฤศจิกายนของปีที่แล้ว แม้พรรคสันนิบาตแห่งชาติเพื่อประชาธิปไตย (NLD) ของนาง ออง ซาน ซู จี จะชนะการเลือกตั้งเมื่อปลายปีที่แล้วอย่างถล่มทลาย กองทัพเมียนมายังคงเดินหน้าอ้างว่า มีการทุจริตมากมายในการลงคะแนนเสียงเลือกตั้ง ซึ่งเป็นเหตุผลที่จะต้องทำการรัฐประหารในวันที่ 1 กุมภาพันธ์ ขณะที่ คณะกรรมการเลือกตั้งซึ่งเป็นฝ่ายพลเรือนปฏิเสธข้อกล่าวหาดังกล่าวมาโดยตลอด เช่นเดียวกับกลุ่มสังเกตการณ์อิสระต่างๆ เช่น Asian Network for Free Elections ออง ซาน ซู จี รวมทั้งอดีตประธานาธิบดี วิน มินต์ และเจ้าหน้าที่ระดับสูงในรัฐบาลพลเรือนหลายราย ถูกกองทัพเมียนมาจับกุมตัวและคุมขังมาตั้งแต่หลังเกิดการรัฐประหาร โดยอดีตผู้นำรัฐบาลพลเรือนรายนี้ถูกดำเนินคดีหลายข้อหามาตลอดหลายเดือนที่ผ่านมา ตั้งแต่การมีอุปกรณ์วิทยุสื่อสารไว้ในครอบครองโดยไม่ได้รับอนุญาต การละเมิดกฎหมายเกี่ยวกับการป้องกันภัยพิบัติทางธรรมชาติในด้านการควบคุมการระบาดของโควิด-19 ไปจนถึง การใช้ที่ดินสาธารณะเพื่อประโยชน์ของมูลนิธิส่วนตัว และการรับสินบนเป็นเงินสดมูลค่า 600,000 ดอลลาร์ และทองคำ 11 กิโลกรัม เป็นต้น ขณะที่ยังไม่มีความคืบหน้าเกี่ยวกับการดำเนินคดีทั้งหลายอยู่ แหล่งข่าวเปิดเผยกับสื่อต่างๆ ว่า ศาลเมียนมาจะพิพากษาคดีปลุกระดมในวันที่ 30 พฤศจิกายนนี้แล้ว